เรือตรวจการณ์ไกลฝั่งชุดเรือหลวงปัตตานี

เรือตรวจการณ์ไกลฝั่งชุด"เรือหลวงปัตตานี"  เป็นชุดเรือตรวจการณ์ไกลฝั่งของกองทัพเรือไทยที่สร้างโดยประเทศจีน
ประวัติ.
กองทัพเรือไทยได้เสนอโครงการจัดหาเรือตรวจการณ์ไกลฝั่งจำนวน 2 ลำต่อกระทรวงกลาโหม ซึ่งได้รับอนุมัติเมื่อวันที่ 13 สิงหาคม พ.ศ. 2542 โดยจัดหาเรือจากประเทศจีนด้วยการว่าจ้าง บริษัทไซน่าชิป บิวดิ้ง เทรดดิ้ง จำกัด ในลักษณะระหว่างรัฐบาลต่อรัฐบาลจีน งบประมาณผูกพันข้ามปีระหว่างปี พ.ศ. 2545 - 2549 วงเงิน 3,200 ล้านบาท เพื่อตอบสนองภารกิจในการปกป้องอธิปไตย และป้องกันการกระทำผิดทางทะเล ซึ่งก่อนหน้านี้ประสบปัญหาขาดเรือสำหรับปฏิบัติการไกลจากชายฝั่งซึ่งต้องเป็นเรือขนาดใหญ่และทนทะเลสูง ขณะที่เรือที่มีศักยภาพดังกล่าวคือเรือฟริเกตก็เป็นเรือที่ออกแบบมาสำหรับการรบเป็นหลัก ทำให้มีการใช้กำลังพลและอัตราอาวุธขนาดหนัก ส่งผลให้สิ้นเปลืองการส่งกำลังบำรุงในการปฏิบัติการ กองทัพเรือจึงได้จัดหารเรือตรวจการณ์ไกลฝั่งเข้ามาปฏิบัติการจำนวน 2 ลำ และมีขนาดใกล้เคียงกับเรือฟริเกต โดยเรือที่จัดหามานี้ได้รับพระราชทานชื่อจากพระบาทสมเด็จพระเจ้าอยู่หัว คือ เรือหลวง"ปัตตานี" (OPV-511) และเรือหลวง"นราธิวาส" (OPV-512)
เรือหลวง"ปัตตานี" ได้รับการเปิดตัวในปี พ.ศ. 2547 และส่งมอบให้กองทัพเรือไทยเมื่อวันที่ 16 ธันวาคม พ.ศ. 2548
เรือหลวง"นราธิวาส" ขึ้นระวางประจำการเมื่อวันที่ 16 เมษายน พ.ศ. 2549 และมีพิธีต้อนรับเมื่อวันที่ 4 พฤษภาคม พ.ศ. 2549 ณ ท่าเทียบเรือแหลมเทียน ฐานทัพเรือสัตหีบ อำเภอสัตหีบ จังหวัดชลบุรี โดยมี พลเรือเอก วิชัย ยุวนางกูร รองผู้บัญชาการทหารเรือเป็นประธานในพิธีต้อนรับเรือ
การตั้งชื่อเรือ.
ในช่วงเวลาดังกล่าว ประเทศไทยกำลังประสบปัญหาความไม่สงบในชายแดนภาคใต้ของประเทศไทย ทำให้มีการพิจารณาของกองทัพเรือให้ใช้ชื่อจังหวัดในชายแดนภาคใต้มาใช้งานเป็นกรณีพิเศษ โดยในอดีตกองทัพเรือเคยใช้ชื่อเรือหลวงปัตตานีเป็นเรือตอร์ปิโดที่ปลดประจำการไปเมื่อวันที่ 23 ธันวาคม พ.ศ. 2520 และกระทรวงมหาดไทยได้เคยขอให้กองทัพเรือใช้ชื่อจังหวัดนราธิวาสตั้งเป็นชื่อเรือรบเช่นกัน ทำให้กองทัพเรือได้พิจารณาขอพระราชทานนามเรือทั้งสองลำว่า เรือหลวง"ปัตตานี" และเรือหลวง"นราธิวาส"
การเพิ่มประสิทธิภาพ.
ในปี พ.ศ. 2567 กองทัพเรือได้มีแผนที่จะเพิ่มประสิทธิภาพเรือหลวง"นราธิวาส" วงเงินงบประมาณ 2,750 ล้านบาท ประกอบไปด้วย เรดาร์ตรวจการณ์ 3 มิติ แบบ ซ้าบ Sea Giraffe 1X ระบบอำนวยการรบแบบ Catiz ระบบควบคุมการยิงแบบ STIR 1.2 EO Mk.2 และระบบสงครามอิเล็กทรอนิกส์ Vigile 100S Mk.2
การออกแบบ.
เรือตรวจการณ์ไกลฝั่งชุด"เรือหลวงปัตตานี" ต่อโดย อู่ Hudong-Zhonghua เซี่ยงไฮ้ สาธารณรัฐประชาชนจีน มีคุณลักษณะตัวเรือ ความยาวตลอดลำเรือ 94.50 เมตร ความกว้างเรือ 11.80 เมตร เรือกินน้ำลึก 3.30 เมตร ทำความเร็วสูงสุด 25 นอต มีระวางขับน้ำสูงสุด 1,635 ตัน เรือมีระยะปฏิบัติการไกลสุด 3,500 ไมล์ มีความคงทนทะเล ได้ถึงสภาวะทะเลระดับ 5 สามารถปฏิบัติการต่อเนื่องได้ไม่น้อยกว่า 20 วัน มีกำลังพลประจำเรือ 84 นาย เรือมีดาดฟ้าบินรับเฮลิคอปเตอร์น้ำหนักได้ 7 ตัน พร้อมด้วยอากาศยานประจำเรือ แบบ Super Lynx 300
ภารกิจ.
เรือตรวจการณ์ไกลฝั่งชุด"เรือหลวงปัตตานี" มีภารกิจในการลาดตระเวณตรวจการณ์ทางทะเลที่ไกลออกไปจากชายฝั่งเพื่อป้อมปราม ป้องกันการรุกล้ำอธิปไตย การแทรกซึมทางทะเล และมีภารกิจรองในการปกป้องผลประโยชน์ทางทะเลและทรัพยากรธรรมชาติในน่านน้ำไทย ทั้งพื้นที่อ่าวไทยและทะเลอันดามัน คุ้มครองเรือประมง ช่วยเหลือผู้ประสบภัย และรักษากฎหมายทางทะเลตามอำนาจทางกฎหมาย
ในวันที่ 10 กันยายน พ.ศ. 2553 เรือหลวง"ปัตตานี" และ เรือหลวง"สิมิลัน" ซึ่งเป็นเรือสนับสนุน ได้ออกจากฐานทัพเรือสัตหีบโดยมีกำลังพลจำนวน 351 นาย และกองกำลังสงครามพิเศษ 20 นายร่วมต่อต้านการกระทำอันเป็นโจรสลัดในอ่าวเอเดน โดยภารกิจครั้งนี้นับเป็นครั้งแรกที่ประเทศไทยส่งกองกำลังไปต่างประเทศเพื่อปกป้องผลประโยชน์ของชาติไทย โดยเป็นส่วนหนึ่งของกองเรือเฉพาะกิจผสมที่ 151 เรือหลวงปัตตานีและโดยเฉพาะอย่างยิ่งเรือหลวงสิมิลัน ได้ขัดขวางการกระทำของโจรสลัด ในเหตุการณ์สองเหตุการณ์แยกกันเมื่อวันที่ 23 ตุลาคม พ.ศ. 2553 จากนั้นในวันที่ 20 มกราคม พ.ศ. 2554 เรือทั้งสองลำได้กลับมาที่ท่าเรือหลังจากปฏิบัติหน้าที่ 137 วัน
ในวันที่ 9 มีนาคม พ.ศ. 2557 เรือหลวง"ปัตตานี" ได้รับการนำไปใช้พร้อมกับอะกุสตาเวสต์แลนด์ซูเปอร์ลิงซ์ 300 ในปฏิบัติการค้นหาและกู้ภัยมาเลเซียแอร์ไลน์ เที่ยวบินที่ 370